LITTERAE APOSTOLICAE  
SS. D. N. LEONIS PP. XIII  
  
QUIBUS  
EXTINGUITUR CAPITULUM ECCLESIAE COLLEGIATAE  
HIERONYMI ILLYRICORUM  
ET COLLEGIUM HIERONYMIANUM  
IN URBE ERIGITUR

Slavorum gentem, fidei ac pietatis laude nobilem, qua Decessores Nostri, per aetates omnes complectebantur caritate, eadem Nos prosequimur perpetuo inde ab exordio Pontificatus Nostri. Cuius quidem rei etsi praeclaro sunt argumento quae providenter huc usque egimus in religiosam eius populi securitatem et dignitatem; libet tamen, quoniam sese offert occasio, novum addere testimonium, quod benevolentiae Nostrae futuris etiam temporibus indicium extet ac veluti monimentum.  
Fidei namque et christianae caritatis studium, sicut nationibus plerisque omnibus, ita Slavicae quoque id elapsis temporibus suadebat ut, in hac Urbe Nostra catholici nominis principe, institutum aliquod conderent congruisque redditibus instruebant, popularibus videlicet excipiendis, qui Apostolorum exuvias veneraturi Romanum iter aggrediebant, quae quidem instituta Pontificibus Maximis, non auctoritate modo et consiliis firmare, sed munificis praeterea largitionibus provehere solemne semper fuit. Id autem, ut par erat, et Slavis contigit. Nam Hieronymi de Potomnia Ragusinae dioeceseos aliorumque piorum hominum e Dalmatia et Slavonia precibus obsecundans, Nicolaus V decessor Noster, per Bullam*Piis fidelibus votis*, datam die 21 aprilis anni MCDLIII, hospitium in Urbe condit, quod S. Hieronymi Slavoniorum, deinceps etiam Illyricorum, ex veteri geographica appellatione, vocatum est; eo nimirum consilio, ut fideles pauperes, e Dalmatia, Histria, Chroatia, Slavonia, Bosnia et Hercegovina peregre advenientes excipiunt et alunt. Hospitium, piis catholicorum largitionibus, quas inter memoratu digna est quam Catharina Bosniensium regina testamento reliquit, brevi adeo crevit ut, non peregrinis modo excipiendis, verum etiam aegris curandis, laxatis aedibus, par est; quod quidem geminum caritatis opus ut rite recteque peragitur, aedes ipsae bifariam divisae sunt, altera earum parte hospitio adtributa, altera nosocomio. Quum vero ad supremum Apostolatus officium Sixtus V evectus esset, is, ob suam in Sanctum Hieronymum pietatem atque in Chroaticam nationem, ex qua ducebat originem, benevolentiam, primum Hieronyminianum templura, suum olim titulum, dum in minoribus esset, angustum illud quidem ac vetustate fatiscens, a fundamentis fere, aere dato, refecit, ornavit, omni supellectile instruxit; tum etiam ad Collegiatae honorem evexit, addito Capitulo, quod archipresbytero, canonicis senis quaternisque beneficiariis constaret.